**Bolt.Works Oy** on suomalainen työvoiman vuokrausta harjoittava yritys. Yritys on erikoistunut rakennusalan työvoimavuokraukseen. Lisäksi se välittää työvoimaa esimerkiksi teollisuuden, logistiikan ja kiinteistöhuollon parissa toimiviin yrityksiin. Bolt.Works on alustayritys, joka käyttää rekrytoinnin tukena koneoppimista.

Henkilöstöpalveluyritysten liiton mukaan Bolt.Works oli toukokuussa 2021 liikevaihdolla mitattuna Suomen yhdeksänneksi suurin henkilöstöpalvelualan yritys. Vuoden 2020 lopussa Bolt.Worksilla oli 4 500 asiakasyritystä ja yli 50 000 rekisteröitynyttä työntekijää.

Historia
--------

Yrityksen perusti Tommi Hämäläinen vuonna 2010, jolloin hän osti tutultaan pientä liiketoimintaa harjoittaneen yrityksen ja muutti sen henkilöstövuokrausyritys Briko Oy:ksi. Yritys toimi tällä nimellä huhtikuuhun 2017 asti, jolloin se toi markkinoille oman mobiilisovelluksensa. Sovellukseen tulivat muun muassa tilaukset, sopimukset ja tuntikortit. Sovelluksessa työnantajat ja työntekijät pystyvät myös arvioimaan toisiaan.

Tammikuussa 2020 Bolt.Works solmi kuusivuotisen yhteistyösopimuksen Helsingin Jalkapalloklubin omistaman Helsinki Stadion Management Oy:n kanssa. Sopimuksen myötä Töölön jalkapallostadionin nimi muuttui Bolt Arenaksi Telian (ent. Sonera) aiemman kymmenvuotisen nimisopimuksen päätyttyä, ja Bolt.Works sitoutui löytämään uransa lopettaneille HJK:n edustusjoukkueiden pelaajille uuden työn. Lisäksi Bolt sponsoroi jääkiekkoseuroista KooKoota, Oulun Kärppiä ja Vaasan Sportia, pesäpalloseuroista Sotkamon Jymyä ja Jyväskylän Kirittäriä sekä lentopalloseuroista Karelian Hurmosta. Koripallossa Bolt.Works tekee yhteistyötä Helsinki Seagullsin kanssa. Vuonna 2022 Bolt.Works aloitti markkinointiyhteistyön hiihtäjä Iivo Niskasen kanssa. Yritys käyttää markkinointiin noin 600 000 euroa vuodessa.

Tammikuussa 2021 Bolt.Works nousi Deloitten suomalaisten kasvuyhtiöiden *Technology Fast 50* -listalle. Boltin sijoitus oli 41. yli 400 prosentin kasvulla.

Maaliskuussa 2021 Bolt.Works osti Suomen suurimman torninostureiden välittäjän Trenoxin.

Omistus
-------

Maaliskuussa 2017 Eläkevakuutusyhtiö Etera teki Bolt.Worksiin yli miljoonan euron sijoituksen, jolla se sai yrityksestä 19,9 prosentin omistusosuuden.

Maaliskuussa 2018 yrityksellä oli 28 osakkeenomistajaa. Tuolloin suurimmat omistajat olivat Ilmarinen ja Privanet Group Oyj, joilla kummallakin oli noin 20 prosentin osuus. Loput 60 prosenttia osakkeista olivat toimivan johdon ja henkilöstön omistuksessa.

Joulukuussa 2020 Alma Median tytäryhtiö Alma Career hankki suunnatussa osakeannissa 21,05 prosenttia Bolt Groupin osakekannasta.

Helmikuussa 2022 Vaaka Partnersista tuli Bolt.Worksin pääomistaja

Lähteet
-------

1. ↑  Bolt.Works Oy – Taloustiedot Suomen Asiakastieto Oy. Viitattu 20.6.2023.
2. 1 2 3  Bolt.Works Oy – Taloustiedot, Y-tunnus ja päättäjät *Finder.fi*. Viitattu 20.6.2023.
3. 1 2 3  Alma Career osakkaaksi henkilöstöpalveluyritys Bolt Groupiin *Kauppalehti*.  17.12.2020. Viitattu 9.7.2021.
4. ↑  Kiiski, Timo: Tommi oli kiertänyt vuosia rakennustyömaita ja saanut useita kertoja potkut, ennen kuin hän perusti oman firman - ja ylsi kymmenien miljoonien liikevaihtoon *Iltalehti*.  15.4.2018. Viitattu 6.7.2021.
5. 1 2  Etera sijoitti yli miljoonan rakennusalan henkilöstövuokrausfirmaan *Rakennuslehti*.  4.5.2017. Viitattu 6.7.2021.
6. 1 2  Henkilöstöpalvelualan nopein orgaaninen kasvaja Bolt tekee ensimmäisen liiketoimintakauppansa *STT Info*.  8.3.2021. Viitattu 6.7.2021.
7. ↑  Ojalainen, Jasmin: Epävarmuus kalvaa yhä henkilöstöpalvelualaa, jonka heikot näkymät piristyvät hitaasti – "Jos rokotteet etenevät, tänä vuonna tulee melkoinen buumi" *Kauppalehti*.  23.3.2021. Viitattu 9.7.2021.
8. ↑  Koponen, Henri: Töölön jalkapallostadionin nimi vaihtuu yhteistyösopimuksen myötä – Telia 5G Areenasta tulee Bolt Arena *Talouselämä*.  29.1.2020. Viitattu 9.7.2021.
9. ↑  HPL TOP 20 -liikevaihtokatsaus, toukokuu 2021 (PDF) Henkilöstöpalveluyritysten liitto HPL. Viitattu 6.7.2021.
10. ↑  Pöysti, Janne: Henkilöstövuokrausyritys aikoo laittaa tekoälyn töihin ja yli kymmenkertaistaa liikevaihtonsa viidessä vuodessa *Kauppalehti*.  12.4.2018. Viitattu 6.7.2021.
11. ↑  Töölön jalkapallostadion on nyt Bolt Arena  29.1.2020. Helsingin Jalkapalloklubi. Viitattu 6.7.2021.
12. ↑  Ylä-Anttila, Aleksi: Henkilöstöpalvelu­yritys Bolt.Works satsaa markkinointiin koronan keskellä – "Myös vaikeina aikoina pitää katsoa positiivisesti tulevaan" *Kauppalehti*.  19.5.2020. Viitattu 9.7.2021.
13. ↑  Bolt ja Rolan Deloitten kasvuyhtiölistalla  27.1.2021. Privanet Group Oyj. Viitattu 9.7.2021.
14. ↑  Deloitte Technology Fast 50 (PDF) Deloitte Oy. Viitattu 9.7.2021.
15. ↑  Bolt Group Oy toteuttaa suunnatun osakeannin – yhtiö laajentaa uusille toimialoille  20.8.2018. Cision. Viitattu 9.7.2021.
16. ↑  Vaaka Partners henkilöstöpalveluita mullistavan Bolt.Worksin… *Vaaka Partners*. Viitattu 6.7.2023.

Aiheesta muualla
----------------

* Bolt.Worksin kotisivut